
3D nyomtatott tracheamodell fejlesztése légzésmechanikai vizsgálatokhoz

Bevezetés: A különböző légzési rendellenességek pontos ellátásához kulcsfontosságú a légzésmechanika teljes körű megértése, amely többek között modellek alkalmazásán keresztül valósulhat meg. Célunk olyan 3D nyomtatott tracheamodell létrehozása, mely lehetővé teszi a légzésmechanikai mérések elvégzését standard körülmények között, csökkentve az egyedi eltérésekből származó hibát, valamint számítógépes szimulációk kontrolljaként szolgálhat.
Módszerek: 20 mm külső átmérő és 90 mm hossz mellett különböző falvastagságú koncentrikus és excentrikus hengereket nyomtattunk, majd ezek alapján egy, a valódi anatómiát pontosabban közelítő modellt készítettünk. A nyomtatást rugalmas műgyantából (Flexible 80A) sztereolitográfiás elven működő 3D nyomtatóval végeztük (Formlabs Form3). A hengerek és a modell rugalmasságát és keménységét textúraprofil-analízissel határoztuk meg, kontrollként sertés tracheát alkalmaztunk. A modell áramlási paramétereit kényszerített oszcillációval mértük. Az adatok statisztikai elemzése kétmintás t-próbával, valamint Pearson-féle korrelációvizsgálattal történt.
Eredmények: A sertés trachea keménysége a porcos szelvénynél 697,0±81,0 mN, a kötőszövetes részen 254,8±52,7 mN értéket vett fel. Ezeket az értékeket leginkább a min. 0,75 mm, max. 1,25 mm falvastagságú excentrikus henger közelítette meg (736,3±100,2 mN és 460,8±25,3 mN), így a modell falvastagságát ekkorának választottuk. A rugalmasság értékét a falvastagság nem befolyásolta (p=0,63). A modellben a sertés tracheához képest magasabb rugalmassági értéket mértünk (96,0±1,6% vs. 88,7±4,1%, p<0,001). A modell áramlási ellenállása (41,1±8,6 H2Ocm∙s/ml) megfelel az irodalomban leírt értékeknek.
Megbeszélés: A felhasznált műgyanta rugalmassága és megfelelő falvastagság melletti keménysége nagyságrendileg megfeleltethető a sertéstracheának. Így lehetővé vált az anatómiai viszonyokat jobban megközelítő modell megalkotása, mely mind textúrájában, mind áramlási paramétereiben összemérhető a biológiai mintával. Következő célunk a modell további finomítása, így egy pontosabb standard megalkotása végeselem-analízis ellenőrzésére.



